Vrou dood langs N1 gevind; familie gesoekArgieffoto Die polisie in Trompsburg in die Vrystaat is op soek na die familie van ŉ vrou wie se liggaam Donderdag vyf kilometer buite dié dorp op die N1 aangetref is. Konst. Maselela Langa, woordvoerder van die polisie, sê die polisie vermoed in dié stadium die vrou is deur ŉ voertuig raakgery. Hy sê daar is egter nog geen konkrete bewyse oor die presiese oorsaak van die vrou se dood nie. Langa sê die vrou se liggaam het met die aankoms van die polisie en nooddienste op die toneel langs die hoofweg gelê. Sy het ŉ sweetpaktop, ŉ rok waarvan die kleur onbekend is, en tekkies gedra. Volgens hom is die vrou wit van gelaat en sowat 1,6 m lank. “Die polisie het in dié stadium geen leidrade oor hoe die vrou oorlede is nie. ŉ Nadoodse ondersoek is nog nie afgehandel nie, maar die uitslae van dié ondersoek kan vasstel waaraan die vrou dood is,” sê hy. Langa sê die polisie reik nié ŉ foto van die vrou uit nie, aangesien dit te sensitief van aard is. Volgens hom het sy veelvuldige beserings opgedoen. Die polisie het ŉ beroep gedoen op enigiemand wat die vrou kan uitken om onmiddellik met die polisie in verbinding te tree. Enigiemand met meer inligting word versoek om konst. Falithinjwa Sakeman by 082 446 0997 te skakel.